23. schôdza NR SR - 2.deň - B. popoludni
Dátum: 2024-11-27
Poslanec: Lackovič, Marek (PS)
Druh vystúpenia: Vystúpenie v rozprave

150. Ďakujem veľmi pekne za slovo, pán predsedajúci. Čím začať? No, vyzeralo to tak celkom ešte docela nevinne, sa dá povedať, pred pár týždňami, kedy sme sa o tomto bavili, ale nemilo sme ostali prekvapení dnes, kedy sme teda našli nie jeden, ale potom hneď teda dva pozmeňováky. My sme hneď na začiatku hovorili, že sami by sme najradšej pozmenili celú túto vec, legislatívne vhodným spôsobom sa však nejaví prílepok, ktorým sme hneď na začiatku avizovali, že úplne najideálnejšie a najrozumnejšie a najčistejšie by bolo, keby sme tým samosprávam nemuseli brať na budúci rok žiadne peniaze z tých podielových daní, to znamená v prípade miest a obcí to 1 %, kedy to klesá z 56,1 na 55,1, a tým krajom 0,5 %, ktorým to klesá z 30 % na 29,5. Hovoríme o podielových daniach v rámci konsolidácie, že bolo by to celé úplne takto podľa mňa najlepšie aj najférovejšie, aj najrozumnejšie aj pre tie samosprávy ekonomicky najvýhodnejšie a zároveň teda tým pádom by si ani nemuseli možno roztápať tie vlastné rezervné fondy. Schválne používam slovo roztápať, lebo ho použilo pred pár dňami aj Združenie miest a obcí Slovenska, ktoré teda samo povedalo, že ide o roztápanie rezervných fondov. Progresívne Slovensko opakovane hovorí, že je to nekoncepčné, nesystémové, dlhodobo neudržateľné, nepredvídateľné a naozaj všetky ne- pred to si môžte dať, proste nie je to dobrý návrh, Tento návrh z dlhodobého hľadiska naozaj nič nerieši, takto sa naozaj fungovať dlhodobo nedá, takto sa to naozaj robiť nemá a nesmie. Veľmi nemilo som preto ostal prekvapený, keď dneska sme teda našli ten pozmeňujúci návrh, ktorý nie je úplne taký nevinný, ako sa možno na prvý moment javí, ale vnímam to tak a možno ma vyvediete z omylu, pán kolega, ale nechcete sa asi týmto istým zapodievať na budúci rok, tak ste si tam vsunuli to, že by tie rezervné fondy mali roztápať na krytie bežných výdavkov nielen do konca budúceho roku, ale až teda do konca roku 2026. Nie je to tam? (Rečník sa obrátil na navrhovateľa.) Neviete, že to bude v pozmeňováku, ktorý za chvíľu bude prečítaný? Budete s nami prekvapený? (Povedané s pobavením.) Dobre. Áno.. (Prerušenie vystúpenia predsedajúcim.) Žiga, Peter, podpredseda NR SR Pán poslanec, nediskutujte, hovorte k téme. Čo diskutujete tuná s navrhovateľom? Lackovič, Marek, poslanec NR SR Hej, to bola taká, to bola taká rečnícka otázka skôr ako nejaká očakávaná odpoveď. Takto sa to rozhodne robiť nemá, lebo tak na jednu stranu sa tvárime, že chceme normálne, odborne k sebe pristupovať, diskutovať, aj tie vzťahy opozično-koaličné mať normálne a konštruktívne, keď ide o samosprávu, tie mestá a obce sú pre nás všetkých, žijeme v nich všetci a tak ďalej a tak ďalej a potom prídete, 16.15 h je tu ešte prázdny regál a pol hodinu nato je naplnený pozmeňovákmi k zákonu, ktorý má prísť pred piatou, že toto naozaj mi nepríde ako normálne. Naozaj nečakal by som to, že v takomto, v takejto pomerne vážnej veci, ktorá naozaj prilieva olej do ohňa tých samospráv, sa to bude diať takýmto spôsobom. Navyše, účinnosť tam predsúvate od 15. decembra, ak som si to za tú chvíľu stihol prezrieť, a nie až od januára, ako sa avizovalo pôvodne. Takže nemôžeme to podporiť, pretože od začiatku hovoríme, že tá samospráva by uvítala, keby sa jej neberie to 1 % z podielových daní na budúci rok v rámci konsolidácie a tým krajom to pol percenta v rámci podielových daní tej konsolidácie. To by bolo najférovejšie riešenie. Ja nechcem to teraz politicky tu o tom pol hodinu dookola opäť opakovať to, tak ako som to robil minule, už tu všetci poznáme tie dôvody, netreba z toho vytĺkať politický kapitál, ale jednoducho je to veľmi neférový, neseriózny prístup, ktorý bol teraz teda prostredníctvom pána Podmanického a jeho pozmeňujúcimi návrhmi predložený, som z neho v rozpakoch a veľmi ma mrzí, že takýmto smerom ste sa rozhodli v tomto prípade ísť. A na budúci rok pri tejto istej príležitosti sa nestretneme, pretože si to predlžujete celé až do konca roku 2026. Navyše zverejnený pozmeňovák je preškrtaný perom, tam sú, tam sú preškrtané veci čáry-máry, tam to je ako čarbanice, naozaj až nedôstojne, až nedôstojne podané, navyše ten pôvodný návrh, tam to odôvodnenie bolo na štyri riadky v dôvodovej správe, ako jeden odsek, čiže naozaj som z toho rozčarovaný, je to veľmi nedôstojné. Takto sa to robiť nesmie, naozaj takto tým samosprávam určite nepomáhame. Ďakujem pekne.